สังคมข่าวหุ้น
ลุ้นรีบาวด์ ตลาดหุ้นไทยรอฟังผลประชุมเฟดวันนี้ หากส่งสัญญาณลดความร้อนแรงลง โอกาสรีบาวด์สูง หลังจากซึมซับข่าวดังกล่าวมาระยะหนึ่งแล้ว
ลุ้นรีบาวด์ ตลาดหุ้นไทยรอฟังผลประชุมเฟดวันนี้ หากส่งสัญญาณลดความร้อนแรงลง โอกาสรีบาวด์สูง หลังจากซึมซับข่าวดังกล่าวมาระยะหนึ่งแล้ว
21 ก.ย. 2565

ลุ้นรีบาวด์
ตลาดหุ้นไทยรอฟังผลประชุมเฟดวันนี้ หากส่งสัญญาณลดความร้อนแรงลง  โอกาสรีบาวด์สูง หลังจากซึมซับข่าวดังกล่าวมาระยะหนึ่งแล้ว ล่าสุดกระทรวงการคลังเตรียมนัดหารือแบงก์ชาติสกัดค่าเงินบาทอ่อน ส่งสัญญาณว่าการประชุม กนง.สัปดาห์หน้าคงต้องปรับขึ้นดอกเบี้ยอย่างน้อย 0.25% เพื่อชะลอเงินไหลออกไปตลาดสหรัฐฯ ที่ดอกเบี้ยสูงกว่าไทยมาก
เจ มาร์ท ปิดดีล “สุกี้ตี๋น้อย” แบบเงียบ ๆ งานนี้ผู้บริหารมองไกล ซื้อในราคาพรีเมียม แต่ระยะยาวถือว่าคุ้มเกินคุ้ม เนื่องจากสุกี้ตี๋น้อย แต่งตัวเตรียมเข้าตลาดฯ ไม่เกินปี 2567 นี้ ราคาตอนนั้นก็คงจะสูงกว่าตอนนี้มาก ขณะที่ธุรกิจเติบโตแบบก้าวกระโดด หลังเจ มาร์ท เข้ามาถือหุ้น ก็จะสามารถใช้ในการขยายสาขาของสุกี้ตี๋น้อยได้ เท่ากับวิน ๆ กันทั้งคู่
TOP ไม่ไดลูท บริษัท ไทยออยล์ จำกัด (มหาชน) หรือ TOP ประกาศราคาเสนอขายสุดท้าย (Final Price) ของหุ้นสามัญเพิ่มทุน รวมถึงหุ้นส่วนเกินที่ 53.50 บาทต่อหุ้น หลังผู้ถือหุ้นเดิม นักลงทุนสถาบันและรายย่อยตอบรับจองซื้อล้นหลาม เตรียมนำหุ้นสามัญเพิ่มทุน เข้าซื้อขายวันแรกในตลาดหลักทรัพย์แห่งประเทศไทย (SET) วันที่ 30 กันยายนนี้ ด้านวิรัตน์ เอื้อนฤมิต ประธานเจ้าหน้าที่บริหารและกรรมการผู้จัดการใหญ่ ปลื้มหุ้นเพิ่มทุนขายเกลี้ยง ซึ่งจะช่วยยกระดับโครงสร้างเงินทุนของไทยออยล์ให้มีความแข็งแกร่งและมีความคล่องตัวมากขึ้นในการขยายธุรกิจ สร้างการเติบโตครั้งใหม่ตามแนวทาง New Round of Growth เพื่อให้บรรลุเป้าหมายในการก้าวสู่ผู้นำด้านพลังงานและเคมีภัณฑ์ที่ยั่งยืน
WGE คว้า 2 งาน บมจ.เวล เกรด เอ็นจิเนียริ่ง (WGE) บริษัทฯ ได้ลงนามสัญญาจ้างโครงการก่อสร้างกับบริษัทย่อยในกลุ่ม บมจ.แอสเซทไวส์ (ASW) จำนวน 2 โครงการ มูลค่ารวมทั้งสิ้น 1,000,400,000 บาท ประกอบด้วย โครงการ แอทโมซ พอร์เทรต ศรีสมาน และโครงการ แอทโมซ โอเอซิส อ่อนนุช
SMD ชนะประกวด วิโรจน์ วสุศุทธิกุลกานต์ ประธานเจ้าหน้าที่บริหาร บริษัท เซนต์เมด จำกัด (มหาชน) หรือ SMD ผู้นำธุรกิจจัดจำหน่ายเครื่องมือแพทย์เฉพาะทางด้านระบบการหายใจและช่วยชีวิต ชนะการประกวดราคาครุภัณฑ์การแพทย์ มูลค่า 40 ล้านบาท จัดซื้อชุดศูนย์กลางเก็บบันทึกข้อมูลทางสรีรวิทยาของผู้ป่วยฉุกเฉินในภาวะวิกฤต พร้อมเครื่องเฝ้าติดตามสัญญาณชีพผู้ป่วยชนิดโมดูล จำนวน 2 ชุด ของโรงพยาบาลศิริราช คณะแพทยศาสตร์ศิริราชพยาบาล มหาวิทยาลัยมหิดล
JMT ทำสัญญาให้เช่าช่วงที่ดินระยะยาวกับ บริษัท เจเอเอส แอสเซ็ท จำกัด (มหาชน) ตั้งอยู่ ณ ที่ดินเลขที่ 6192 ถนนรามคำแหง แขวงราษฎร์พัฒนา เขตสะพานสูง กรุงเทพมหานคร ที่ดินขนาด 3 ไร่ 3 งาน 95 ตารางวา โดยมีระยะเวลาการเช่ารวมทั้งสิ้น 25 ปี 4 เดือน ซึ่งบริษัทจะได้รับค่าเช่ารายเดือนตลอดอายุของสัญญาจำนวนประมาณ 50,150,000 บาท
อนันต์ ตั้งตรงเวชกิจ ประธานเจ้าหน้าที่บริหาร บริษัท น้ำตาลบุรีรัมย์ จำกัด (มหาชน) หรือ BRR มองแนวโน้มผลการดำเนินงานในช่วงครึ่งปีหลัง คาดว่าจะเติบโตต่อเนื่องจากในช่วงครึ่งปีแรกที่ผ่านมา โดยศักยภาพการเติบโตของกลุ่มธุรกิจ BRR ในปี 2565 บริษัทวางเป้าหมายรายได้เติบโต 70% เมื่อเทียบกับปีก่อน ซึ่งมากกว่าแผนเดิมที่วางไว้ที่ 50% เหตุจากทุกธุรกิจในเครือเติบโต ขณะแนวโน้มราคาน้ำตาลที่สูงขึ้น
SCG ตั้งบริษัทย่อย บมจ.สหโคเจน (ชลบุรี) (SCG) เผย ที่ประชุมคณะกรรมการบริษัท ครั้งที่ 6/2565 เมื่อวันที่ 21 กันยายน 2565 ได้มีมติอนุมัติการจัดตั้งบริษัทย่อยด้วยทุนจดทะเบียนรวม 1 ล้านบาท มูลค่าหุ้นที่ตราไว้ (ราคาพาร์) 10 บาท โดยมีวัตถุประสงค์เพื่อเพิ่มความสามารถในการแข่งขันและการขยายธุรกิจโรงไฟฟ้าพลังงานแสงอาทิตย์ โดยบริษัทฯ ถือหุ้น 99.99% ของทุนจดทะเบียน คาดว่าจะสามารถจดทะเบียนจัดตั้งบริษัทแล้วเสร็จภายในเดือนธันวาคม 2565
OSP เปิดสูตรใหม่ วรรณิภา ภักดีบุตร ประธานเจ้าหน้าที่บริหาร บริษัท โอสถสภา จำกัด (มหาชน) ผู้ผลิตและจำหน่ายสินค้าอุปโภคบริโภคชั้นนำของไทย เผยหลังจากที่ซีวิท เครื่องดื่มวิตามินซี 200% โดยเฮ้าส์โอสถสภา ฟู้ดส์ ฉลองครบรอบ 10 ปีในประเทศไทย พร้อมทำสถิติครองส่วนแบ่งการตลาดสูงสุด ก็ได้รุกตลาดปี 2565 อย่างต่อเนื่อง ด้วยกลยุทธ์ Data-Driven Marketing เจาะอินไซต์สร้างฐานลูกค้ากลุ่มมิลเลนเนียล ปรับแพ็กเกจเน้นความทันสมัยและพัฒนาผลิตภัณฑ์ใหม่ ๆ โดยล่าสุดได้เปิดตัวผลิตภัณฑ์ใหม่ ซีวิท สูตรน้ำตาล 0% ซึ่งได้รับการตอบรับเป็นอย่างดีจากผู้บริโภค